સાઉદી અરબિયાએ ઉત્પાદન વધારવાની સાથે વર્તમાન ક્રૂડના ભાવને ઘટાડવામાં આવશે તેવી જાહેરાત કરી છે. અમેરિકાના પ્રમુખ ડોનાલ્ડ ટ્રમ્પે ક્રૂડના ભાવ ઘટાડવાની ટ્વિટ કર્યા બાદ સાઉદી અરેબિયાએ આની જાહેરાત કરી હતી. સાઉદી દ્વારા ચાર મહિના પછી પહેલીવાર ભાવમાં ઘટાડો કરવાનું પગલું ભરવામાં આવશે. સાઉદીએ ભાવ ઘટાડવાની જાહેરાત કરતાં ક્રૂડના વધતા ભાવને બ્રેક લાગી હતી અને લંડન બ્રેન્ટ સાધારણ ઘટીને 78 ડોલરના સ્તરે ટ્રેડ થતું હતું જે એક તબક્કે ઊંચામાં 78.65 ડોલર સુધી બોલાયું હતું. બ્રેન્ટની પાછળ વેસ્ટ ટેક્સાસ ઇન્ટરમિડિયેટ્સ (ડબલ્યુટીઆઇ) પણ સાધારણ ઘટીને 74 ડોલરની સપાટીએ ટ્રેડ થતું હતું. ગત્ મહિને ઓપેકની મળેલી બેઠકમાં ઉત્પાદન વધારવાનો નિર્ણય લેવામાં આવ્યો હતો તે પછી સાઉદીએ ઉત્પાદન વધારાની સાથે હવે ભાવ ઘટાડવાની જાહેરાત કરી છે. વૈશ્વિક માર્કેટમાં સાઉદી ઓઇલની નિકાસમાં ટોચના દેશોમાં એક રહ્યું છે. પ્રાપ્ત માહિતી અનુસાર, સાઉદી અરેમકોએ એશિયાના ખરીદનાર દેશો માટે મિડલ ઇસ્ટ બેન્ચમાર્કની સરખામણીએ આરબ લાઇટ ક્રૂડ ઓઇલના ભાવ સત્તાવાર 1.90 ડોલર નીચે વેચવામાં આવશે એમ જણાવ્યું છે. કંપની દ્વારા ચાર મહિના પછી 20 સેન્ટ જેવો ભાવ ઘટાડો કરવાનો નિર્ણય લીધો હતો. હાલમાં જ ભાવ ચાર વર્ષની ઊંચી સપાટીની નજીક સરક્યા હતા જેને પગલે અમેરિકાના પ્રમુખે ભાવ ઘટાડવાનું ટ્વિટ કર્યું હતું. અમેરિકન પ્રમુખે ઓપેકને વધુ 20 લાખ બેરલ્સ માર્કેટમાં પુરવઠો પૂરો પાડવા જણાવ્યું હતું.